AFRIKAANSE OPSOMMING: Hierdie studie is ’n ondersoek na die eienskappe en funksies van עַתָּה) ו (ְwat daarop gemik is om ’n uitvoerige beskrywing te bied wat meer is as die temporele/logiese twee-deling wat die beskrywing van die konstruksie in die vakgebied vir die grootste deel van die vorige eeu gekenmerk het. Hierdie werk is deel van ’n groter projek om Bybels-Hebreeuse bywoorde, voegwoorde en diskoersmerkers (DM) te verstaan, daardie lastige klein woordjies wat vertalers as gevolg van hul polisemiese aard hoofbrekens gegee het (Van der Merwe et al 2017:379–382). In die studie word gebruik gemaak van onlangse ontwikkelinge op die gebied van diskoersmerkernavorsing, taaltipologie en grammatikalisering. Hierdie ontwikkelinge bied verhelderende insigte tot die beter verstaan van עַתָּה) ו .(ְŉ Integrering van insigte uit al drie hierdie dissiplines bied die grondslag van die teoretiese model waarmee in hierdie studie gewerk word. Hulle voorsien die raamwerk, kategorieë en terminologie wat in hierdie studie gebruik word. Ons pas hierdie teoretiese model toe in ons ondersoek van die 431 gevalle van עַתָּה) ו (ְin BH. Die verskillende betekenisse word geïdentifiseer, gegroepeer en dan beskryf as verskillende betekeniskategorieë. Hierdie studie poneer vier betekenisse: die predikatiewe bywoord, die sinsbywoord, die strukturele DM en die interaktiewe DM. Ons begrond elke betekenisonderskeiding deur die familie-ooreenkomste na te spoor wat deur die meeste lede gedeel word (met verwysing na die ter sake sintaktiese, semantiese en pragmatiese kenmerke van elkeen). Die onderafdelings van elke kategorie word na aanleiding van die kollokasies en konstruksies daarvan onderskei. Ons groepeer dan die betekenisse saam op ’n grammatikaliseringspad as samebundelings op ŉ gradiënt, wat ook die vae grense tussen betekeniskategorieë aantoon met verwysing na die grensgevalle. Die resultaat is ’n samehorende oorkoepelende verduideliking van עַתָּה) ו .(ְHierin word die verskillende funksies van die konstruksie, die ooreenstemmende eienskappe van die funksies en hul betekenisse op ŉ koherente wys met mekaar in verband gebring.